AaB står foran fire skæbnesvangre dage, hvor der både skal kæmpes for at undgå nedrykning og for en plads i pokalfinalen.

Hvis nerverne sidder lidt løsere end normalt i Aalborg og omegn disse dage, er det ikke så underligt. For når ugen er omme kan AaB befinde sig i en situation, hvor de både er i pokalfinalen og millimeter fra at rykke ned fra Superligaen. Virkeligheden kan også være helt omvendt. Derfor er Nordjyllands fodboldflagskib da også det helt store samtaleemne i øjeblikket. Det fortæller Mogens Jørgensen, tidligere AaB-spiller og mangeårig reporter på TV 2 Nord. - Det fylder alt. Det fylder simpelthen alt. Vi snakker om det hver evig eneste dag for tiden. Når man går rundt i byen, er det tydeligt, at det er det, som folk snakker om. Torsdag aften gælder det pokalsemifinalen mod Silkeborg, inden traditionsklubben søndag møder Horsens i det, der meget vel kan blive en kamp om overlevelse. Hvis AaB vinder søndagens kamp, vil de blot være ét point fra netop Horsens på den rigtige side af nedrykningsstregen. Et nederlag vil gøre vejen uoverskueligt lang. "Det er sørgeligt at se på" AaB er på mange måder forbundet med en tilværelse i landets bedste række. Vi skal hele 37 år tilbage for at finde den seneste sæson, hvor nordjyderne ikke var en del af det fineste fodboldselskab i Danmark. Det kan Mogens Jørgensen huske. Han var nemlig med til at spille AaB derop, hvor de selv mener, de hører til. - Det var vanvittigt. Helt fantastisk. Vi rykkede op nede i Svendborg, hvor der jo var flere tilskuere fra Aalborg på Høje Bøge Stadion, end der var fra Svendborg den søndag. Det glemmer jeg aldrig. Klubben har siden vundet fire danske mesterskaber. Det seneste i 2014. I sin tid i AaB nåede Mogens Jørgensen over to perioder at spille knap 100 kampe for den nordjyske storklub. Selvom han i dag følger klubben, hvor alle kender alle, som reporter for TV 2 Nord, er følelserne stadig store. - Det er jo lidt en familieklub, så det er jo sørgeligt at se på, og jeg er jo ramt helt ind i hjertet over, at det går, som det går. Klub i katastrofal forfatning Sæsonen igennem har AaB ligget i den tunge ende af Superligaen, og i langt størstedelen af tiden har de ligget under nedrykningsstregen. Til tider har det set tæt på umuligt ud. Inden søndagens skæbnekamp ser det ikke længere umuligt ud. Det ser svært ud, men ikke umuligt. Alligevel er Mogens Jørgensen kritisk over for det, der sker på de indre linjer. - Det, der sker lige nu, er jo katastrofalt. Klubben er i en katastrofal forfatning, og det er i høj grad ledelsen, som pilen peger på. Mogens Jørgensen peger blandt andet på, at klubben tidligt i sæsonen valgte at fyre Lars Friis som cheftræner efter bare et halvt år i sædet. Seks dage senere røg sportschefen Inge André Olsen samme vej. - Det er et eksempel på, at bestyrelsen og ledelsen har været fuldstændigt handlingslammet. De var helt derude, hvor de ikke vidste, hvad de skulle. De skulle bare gøre noget. I marts købte det tyske selskab Sports Strategy Excellence 22 sig ind i AaB, og for nylig præsenterede klubben så et nyt sportsligt setup, der skal være med til at sikre en bedre fremtid. I forhold til det, der sker på banen, erkender nordjydernes forsvarsprofil Rasmus Thelander gerne, at alt ikke er liv og glade dage. Men værre er det heller ikke. - Det er selvfølgelig ikke der, vi ser os selv, og det er ikke der, vi har lyst til at være, men det er nu en gang sådan, situationen er. - Humøret er fint. Vi har en optimisme og tro på tingene. Vi arbejder hårdt, og vi kan godt se, at præstationerne har været stærke, og vi har en tro på, at vi kan vinde kampene, siger Thelander. "Vil bare gerne have, det er mandag igen" AaB taber stadig flere kampe, end de vinder, men det har set bedre ud i foråret, end det gjorde inden vinterpausen. Derfor fornemmer Mogens Jørgensen også en vis form for optimisme, når han går rundt i bybilledet. - Nordjyderne tror stadigvæk på, at det kan lade sig gøre. Jeg tror, der er mange, der er i chok over, at de er i fare for at rykke ud, men her i Nordjylland er håbet selvfølgelig, at de redder sig. Inden søndagens nervepirrende kamp for overlevelse skal AaB først kæmpe for en plads i pokalfinalen. Det faktum, at de den ene dag kæmper for en prestigefyldt finale og fire dage senere skal slås for at undgå en katastrofal nedrykning, gør denne uge til noget helt særligt, erkender Thelander. - Det er selvfølgelig en speciel og utroligt vigtig uge med to utroligt vigtige kampe. Nu har vi fuld fokus på semifinalen mod Silkeborg, og så siger det sig selv, at vi skal have tre point mod Horsens. Vi har bevist, at vi kan levere i de kampe, hvor vi er under pres. Allerede nu har Mogens Jørgensen svært ved at holde nerverne inde. Tiden kan nærmest ikke gå hurtigt nok. - Jeg vil jo bare gerne have, at det snart er mandag igen, og at AaB har vundet 3-0 over Horsens og måske endda spillet sig i pokalfinalen.